text: Politiet har ikke tid til lassokastning og ko-kapløb
  20 april 2019 kl. 15.20
  Syd- og Sønderjyllands Politi opfordrer til, at man tjekker sit hegn, når man lukker sine kreaturer på græs. 
  Det gør ikke noget godt for trafikken at have heste, kænguruer, lamaer, strudse og andre kreaturer til at rende rundt på vejene. 
  Derfor opfordrer Syd- og Sønderjyllands Politi nu til, at man tjekker sine indhegninger, inden man lukker sine dyr på græs.
  Ole Aamann, vagtchef, Syd- og Sønderjyllands Politi: "Det kan i værste fald betyde færdselsuheld, dræbte og tilskadekommende."
  Højsæsonen er netop begyndt, og her oplever Syd- og Sønderjyllands Politi flere gange i døgnet at få anmeldelser om diverse dyr på vejene, oplyser vagtchef ved Syd- og Sønderjyllands Politi, Ole Aamann. 
  Og det kan have store konsekvenser. 
  - Det kan i værste fald betyde færdselsuheld, dræbte og tilskadekommende, siger Ole Aamann. 
  Der kan være flere grunde til, at dyr slipper igennem indhegninger. Det kan blandt andet ske, når grene vælter ned over et hegn, og det går i stykker. Andre gange kan græs og andre planter vokse ind i hegnet og aflede strømmen. 
  Hos Syd- og Sønderjyllands Polti opfordres der derfor til, at man tjekker sine indhegninger dagligt.
  Ahhh forår. Når du nu lukker dine heste/kreaturer/får/æsler/lamaer/kænguruer/geder/muldyr/strudse på græs, så sørg for at alle hegnspæle er topklasse, alle tråde sidder i de rigtige højder, der ikke vokser planter ind i tråden og afleder strømmen og
  
  at strømgiveren fungerer og giver den rigtige spænding. De første dage bør du hyppigt tilse hegn og dyr. Så har du dyrene, hvor de hører til, og vi kan bruge patruljerne til andet end at øve sig på lassokastning og ko-kapløb. #politidk
  
  